钦定古今图书集成/明伦汇编/官常典/第268卷 > 丁公著
## 钦定古今图书集成/明伦汇编/官常典/第268卷 > 丁公著

按《唐书》本传：“公著，字平子，苏州吴人。三岁丧母，甫七
岁，见邻媪抱子，哀感不肯食，请于父绪，愿绝粒学《老
子》道。父听之。稍长，父勉敕就学，举明经高第，授集贤
校书郎。不满秩辄去，侍养于家。父丧，负土作冢，貌力
癯惙，见者忧其死孝。观察使薛苹表上至行，诏刺史
吊问，赐粟帛，旌阙其闾。淮南节度使李吉甫表授太”
子文学，兼集贤校理。会入辅政，擢为右补阙，迁直学
士，充皇太子诸王侍读，因著《太子诸王训》十篇。穆宗
立，未听政，召居禁中，条询治理，且许以相。公著陈让
牢切，乃擢给事中，迁工部侍郎，知吏部选事。公著内
知帝欲进用，故辞疾求外，迁授浙西观察使，徙为河
南尹，治以清静闻。四迁礼部尚书、翰林侍讲学士。长
庆中，浙东灾疠，拜观察使，诏赐米七万觓，使赈饥捐。
久之，入为太常卿。大和中，以病丐身还乡里。卒，年六
十四，赠尚书右仆射。公著清约守道，每进一官，辄忧
见颜间。四十丧妻，终身不畜妾。及卒，天下惜之。